Gradsko vijeće Grada Delnica, na temelju članka 2. i članka 24. Zakona o savjetima mladih (NN 41/14 i 83/23), članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11, 144/12, 19/13-pročišćeni tekst), 137/15, 123/17, 98/19 i 144/20) i članka 40. Statuta Grada Delnica (SN GD 2/21), na prijedlog Gradonačelnice današnjeg dana donosi sljedeću

**ODLUKU** **O OSNIVANJU SAVJETA MLADIH GRADA DELNICA**

**I. OPĆE ODREDBE**

**Članak 1.**

(1) Ovom se Odlukom uređuje osnivanje Savjeta mladih Grada Delnica, njegov djelokrug, postupak izbora članova Savjeta mladih te druga pitanja od značaja za rad Savjeta mladih Grada Delnica.

(2) Mladi u smislu ove Odluke su osobe s prebivalištem ili boravištem na području Grada Delnica koji u trenutku podnošenja kandidatura za članstvo u savjetu mladih imaju od navršenih petnaest do navršenih trideset godina života.

(3) Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**Članak 2.**

(1) Savjet mladih osniva se kao savjetodavno tijelo Grada Delnica koje promiče i zagovara prava, potrebe i interese mladih na području Grada Delnica.

(2) Član Savjeta mladih Grada Delnica ne može istovremeno biti član Savjeta i član Gradskog vijeća Grada Delnica (u daljnjem tekstu: Gradsko vijeće) koje ga je u Savjet izabralo kao niti član Savjeta mladih neke druge jedinice lokalne samouprave, ali može biti član Savjeta mladih Primorsko-goranske županije.“

(3) Savjet mladih Grada Delnica osniva te njihove članove bira Gradsko vijeće Grada Delnica sukladno Zakonu o savjetu mladih zakonu kojim se uređuje sustav lokalne i područne (regionalne) samouprave, općim aktima Grada Delnica te međunarodnim dokumentima koje je potvrdila ili usvojila Republika Hrvatska.

**II. SASTAV VIJEĆA MLADIH**

**Članak 3.**

(1) Savjet mladih ima pet članova uključujući i predsjednika.

(2) Predsjednik Savjeta predstavlja i zastupa Savjet mladih te obavlja druge poslove određene ovom Odlukom.

**III. IZBOR ČLANOVA SAVJETA MLADIH**

**Članak 4.**

(1) Izbor članova Savjeta mladih provodi se u Gradskom vijeću Grada Delnica sukladno Zakonu o savjetu mladih, zakonu kojim se uređuje sustav lokalne i područne (regionalne) samouprave te općim aktima Grada Delnica.

(2) Postupak izbora članova Savjeta mladih započinje objavom javnog poziva Gradskog vijeća Grada Delnica za isticanje kandidatura za članove Savjeta.

(3) Javni poziv iz stavka 2. ovoga članka objavljuje se na mrežnim stranicama Grada Delnica u roku od 90 dana od dana konstituiranja Gradskog vijeća Grada Delnica.

(4) Javni poziv mora sadržavati opis postupka izbora, uvjete za isticanje kandidatura, rokove za prijavu i rokove u kojima će biti provedena provjera zadovoljavanja formalnih uvjeta prijavljenih kandidata te izbor članova Savjeta, a koju obavlja tijelo Gradskog vijeća Garda Delnica nadležno za izbor i imenovanja.

(5) Obavijest o objavi javnog poziva, prema dostupnim kontaktima, dostavlja se udrugama mladih i za mlade, srednjoj školi i pomladcima političkih stranaka koje djeluju na području Grada Delnica.

(6) Rok za prijavu po javnom pozivu je 30 dana od dana objave poziva.

(7) Ako na javni poziv ne pristigne najmanje pet kandidatura za članove Savjeta mladih, javni poziv za isticanje kandidatura ponovit će se najkasnije u roku od šest mjeseci od dana objave prethodnog javnog poziva.

(8) Kandidati koji podnesu važeće prijave na ponovljeni javni poziv bit će birani u Savjet na način utvrđen ovom Odlukom.

(9) Kandidati koji podnesu važeće prijave na ponovljeni javni poziv bit će birani u Savjet mladih redovitim postupkom, s tim da broj izabranih članova može biti manji od pet, ali ne može biti manji od njih tri.

(10) Javni poziv za isticanje kandidatura ponavljat će se sukladno ovom članku sve do stjecanja uvjeta za konstituiranje Savjeta.

**Članak 5.**

(1) Kandidature za članove Savjeta mladih na temelju javnog poziva za isticanje kandidatura ističu:

1.udruge koje su sukladno statutu ciljano i prema djelatnostima opredijeljene za rad s mladima i za mlade,

2.udruge nacionalnih manjina u Republici Hrvatskoj,

3.učenička vijeća,

4.pomladci političkih stranaka,

5.sindikalne ili strukovne organizacije u Republici Hrvatskoj i

6.neformalne skupine mladih koja mora imati najmanje deset mladih.

**Članak 6.**

(1)Prijedlog kandidata podnosi se upravnom tijelu Grada Delnica nadležnom za opće i društvene poslove (u daljnjem tekstu: Upravno tijelo).

(2) Prijedlog mora sadržavati: ime i prezime kandidata, datum i godinu rođenja, prebivalište i obrazloženje prijedloga i mora biti ovjeren od ovlaštene osobe predlagatelja.

(3) Na temelju pisanih i obrazloženih kandidatura članove Savjeta mladih javnim glasovanjem bira Gradsko vijeće Grada Delnica u skladu sa Zakonu o savjetu mladih, zakonom kojim se uređuje sustav lokalne i područne (regionalne) samouprave, Statutom Grada Delnica, Poslovnikom o radu Gradskog vijeća Grada Delnica te ovom Odlukom.

(4) Glasovanje se obavlja javno, na način da članovi Gradskog vijeća dizanjem ruke glasuju za svakog od kandidata koje, abecednim redom njihovih prezimena, prozove predsjedatelj sjednice. Za članove Savjeta izabrani su oni kandidati koji dobiju najviše glasova članova Gradskog vijeća pa prema manjem broju dobivenih glasova, sve do popune broja članova Savjeta koje bira Gradsko vijeće Grada Delnica.

(5) Ako nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi savjeta mladih“

**Članak 7.**

(1) Prijedlog Poslovnika o radu Savjeta mladih, kojim se uređuje način rada Savjeta mladih te izbor predsjednika i njegovog zamjenika, utvrđuje Gradsko vijeće, a donosi Savjet mladih većinom glasova svih članova Savjeta na konstituirajućoj sjednici.

(2) Predsjednika i zamjenika predsjednika Savjeta mladih biraju članovi Savjeta između sebe, na konstituirajućoj sjednici, sukladno Poslovniku o radu Savjeta mladih Grada Delnica.

**Članak 8.**

(1)Savjet mladih je konstituiran izborom predsjednika savjeta mladih. Obavijest o konstituiranju savjeta mladih Grad Delnice objavljuje na službenoj WEB stranici Grada Delnica te u sredstvima javnog priopćavanja.

(2) Prvu sjednicu Savjeta mladih dužan je sazvati i njome do izbora predsjednika Savjeta mladih predsjedavati predsjednik Gradskog vijeća Grada Delnica.

(3) Savjet mladih mora se konstituirati u roku od 30 dana od dana objave rezultata izbora.

(4) Predsjednika i zamjenika predsjednika savjeta mladih biraju i razrješuju članovi savjeta mladih većinom glasova svih članova, sukladno odredbama Zakona o savjetu mladih te ove Odluke.

(5) Ako savjet mladih u roku od 30 dana od dana proglašenja službenih rezultata izbora za članove savjeta mladih ne izabere predsjednika savjeta mladih, Gradsko vijeće Grada Delnica objavit će novi javni poziv za izbor članova savjeta mladih.

**Članak 9.**

(1) Predsjednik i zamjenik predsjednika Savjeta mladih biraju se javnim glasovanjem iz reda izabranih članova Savjeta iz članka 6. ove Odluke.

(2) Za predsjednika i zamjenika predsjednika izabran je kandidat koji je osvojio najveći broj glasova.

(3) U slučaju da dva ili više kandidata ostvare jednaki najveći broj glasova, ponavlja se izbor među njima na istoj sjednici.

(4) U slučaju da se ni nakon ponovljenog izbora ne izabere predsjednik Savjeta mladih saziva se u roku od 15 dana nova sjednica Savjeta mladih

(5) Članovi konstituiranog Savjeta mladih Grada Delnica među sobom izabiru jednog predstavnika u Savjet mladih PGŽ, o čemu su dužni pisanim putem obavijestiti Skupštinu i Savjet mladih PGŽ te Predsjednika i Gradonačelnika Grada Delnica.

**IV. MANDAT ČLANOVA SAVJETA MLADIH GRADA DELNICA**

**Članak 10.**

(1) Članovi Savjeta biraju se na razdoblje trajanja mandata Gradskog vijeća Grada Delnica koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju Gradskog vijeća Grada Delnica sukladno odredbama zakona kojim se uređuje lokalna i područna (regionalna) samouprava.

(2) Gradsko vijeće Grada Delnica razriješit će člana savjeta mladih i prije isteka mandata ako neopravdano izostane s najmanje 50 % sjednica savjeta mladih u godini dana te na osobni zahtjev člana savjeta mladih.

(3) Član savjeta mladih koji za vrijeme trajanja mandata navrši trideset godina nastavlja s radom u savjetu mladih do isteka mandata na koji je izabran.

Ako se broj članova savjeta mladih spusti ispod dvije trećine početnog broja, Gradsko vijeće

(4) Grada Delnica će provesti postupak dodatnog izbora za onoliko članova savjeta mladih koliko ih je prestalo biti članom savjeta mladih prije isteka mandata. Na postupak dodatnog izbora odgovarajuće se primjenjuju odredbe Zakona o Savjetu mladih i ove Odluke koje se odnose na izbor članova savjeta mladih.

(5) Mandat članova savjeta mladih izabranih postupkom dodatnog izbora traje do isteka mandata članova savjeta mladih izabranih u redovitom postupku biranja članova savjeta mladih.

(6) Gradsko vijeće Grada Delnica raspustit će savjet mladih samo ako savjet mladih ne održi sjednicu dulje od šest mjeseci.

**V.DJELOKRUG RADA**

**Članak 11.**

U okviru svoga djelokruga Savjet mladih Grada Delnica:

1. raspravlja na sjednicama savjeta mladih o pitanjima značajnim za rad savjeta mladih, te o pitanjima iz djelokruga Gradskog vijeća Grada Delnica koji su od interesa za mlade,

2. u suradnji s predsjednikom Gradskog vijeća Grada Delnica inicira Gradskog vijeću Grada Delnica donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Grada Delnica raspravu o pojedinim pitanjima od značenja za unaprjeđivanje položaja mladih na području Grada Delnica, te način rješavanja navedenih pitanja,

3. putem svojih predstavnika sudjeluje u radu Gradskog vijeća Grada Delnica prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području Grada Delnica davanjem mišljenja, prijedloga i preporuka o pitanjima i temama od interesa za mlade,

4. sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih,

5. potiče informiranje mladih o svim pitanjima značajnim za unaprjeđivanje položaja mladih, međusobnu suradnju savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja,

6.potiče mlade na aktivnu participaciju u Gradu Delnicama i Primorsko-goranskoj županiji te ih prema potrebi poziva na sjednice i uključuje u svoj rad,

7.predlaže i daje na odobravanje Gradskom vijeću Grada Delnica program rada popraćen financijskim planom radi ostvarivanja programa rada savjeta mladih,

9. po potrebi poziva predstavnike tijela Grada Delnica na sjednice savjeta mladih,

10. potiče razvoj financijskog okvira provedbe politike za mlade i podrške razvoju organizacija mladih i za mlade, te sudjeluje u programiranju prioriteta natječaja i određivanja kriterija financiranja organizacija mladih i za mlade,

11. obavlja i druge savjetodavne poslove od interesa za mlade.

**Članak 12.**

(1) Savjet mladih donosi program rada popraćen financijskim planom te ih podnosi na odobravanje Gradskom vijeću Grada Delnica najkasnije do 30. studenoga tekuće godine za sljedeću kalendarsku godinu.

(2) Program rada Savjeta mladih mora sadržavati sljedeće aktivnosti:

1. sudjelovanje u procesu izrade i praćenju provedbe lokalnog programa djelovanja za mlade,

2. konzultiranje s mladima i organizacijama mladih i za mlade o temama bitnima za mlade,

3. suradnja s drugim savjetodavnim tijelima mladih u Republici Hrvatskoj i inozemstvu.

(3) Program rada savjeta mladih može sadržavati i ostale aktivnosti važne za rad savjeta mladih i poboljšanje položaja mladih, a u skladu s propisanim djelokrugom savjeta mladih.

(4) Savjet mladih podnosi godišnje izvješće o svom radu Gradskom vijeću Grada Delnica do 31. ožujka tekuće godine za prethodnu godinu te ga dostavlja na znanje Gradonačelniku koje ga objavljuje na mrežnim Grada Delnica.

**Članak 13.**

(1) Gradsko vijeće dostavlja savjetu mladih sve pozive i materijale za svoje sjednice, te zapisnike s održanih sjednica u istom roku, kao i članovima Gradskog vijeća, te na drugi prikladan način informira savjet mladih o svim svojim aktivnostima.

(2) Predsjednik Gradskog vijeća po potrebi, a najmanje svakih šest mjeseci, održava zajednički sastanak sa savjetom mladih, na koji po potrebi poziva i druge članove Gradskog vijeća, a na kojem raspravljaju o svim pitanjima od interesa za mlade, te o suradnji Gradskog vijeća i drugih tijela Grada Delnica sa savjetom mladih.

(3) Inicijativu za zajednički sastanak predsjednika Gradskog vijeća i savjeta mladih može pokrenuti i savjet mladih.

(4) Na zajednički sastanak predsjednika Gradskog vijeća i savjeta mladih mogu biti pozvani i stručnjaci iz pojedinih područja vezanih za mlade i rad s mladima.

(5) Na prijedlog savjeta mladih Gradsko vijeće će raspraviti pitanje od interesa za mlade i to najkasnije na prvoj sljedećoj sjednici od dana dostave zahtjeva savjeta mladih pod uvjetom da je prijedlog podnesen najkasnije sedam dana prije dana održavanja sjednice gradskog vijeća.

(6) Predsjednik, zamjenik predsjednika ili drugi član savjeta mladih kojeg savjet imenuje dužan je odazvati se pozivima na sjednice gradskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži predstavničko tijelo.

(7) Savjet mladih surađuje s izvršnim tijelom Grada Delnica redovitim međusobnim informiranjem, savjetovanjem te na druge načine.

(8) Gradonačelnik Grada Delnica po potrebi, a najmanje svakih šest mjeseci., održava zajednički sastanak sa savjetom mladih, a na kojem raspravljaju o svim pitanjima od interesa za mlade, te o njegovoj suradnji i savjeta mladih.

(9) Gradonačelnik svakih šest mjeseci pisanim putem obavještava savjet mladih o svojim aktivnostima koje su od važnosti ili interesa za mlade.

**Članak 14.**

(1) Savjet mladih održava redovite sjednice najmanje jednom svaka tri mjeseca, a po potrebi i češće.

(2) Sjednice savjeta mladih saziva i njima predsjeda predsjednik savjeta mladih.

(3) Predsjednik savjeta mladih dužan je sazvati izvanrednu sjednicu savjeta mladih na prijedlog najmanje 1/3 članova savjeta mladih.

(4) Sjednica savjeta mladih može se održati i elektroničkim putem.

(5) Članovima savjeta mladih koji ne mogu nazočiti sjednici savjeta mladih koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici savjeta mladih elektroničkim putem, odnosno audio i/ili videokonferencijskim putem.

(6) Članovi savjeta mladih koji će na sjednici savjeta mladih sudjelovati elektroničkim putem, odnosno putem audio i/ili videokonferencijskim putem sukladno stavku 3. ovoga članka o tome će predsjednika savjeta mladih obavijestiti najkasnije tri dana prije održavanja sjednice savjeta mladih.

(7) Savjet mladih donosi odluke većinom glasova ako je na sjednici nazočna većina članova savjeta mladih, osim u slučajevima propisanim Zakonom o savjetu mladih.

(8) Ako su prilikom odlučivanja glasovi podijeljeni na jednak broj glasova za i protiv, odlučujući je glas predsjednika.

(9) Član savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja.

(10) Smatra se da je član savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu ili je član savjeta mladih ujedno i član pravne osobe ili njezinih tijela upravljanja.

(11) O neposrednoj osobnoj zainteresiranosti člana savjeta mladih za donošenje odluke o nekom pitanju odlučuje savjet mladih.

**VI. SREDSTVA ZA RAD**

**Članak 15.**

(1) Grad Delnice osigurava financijska sredstva za rad i program rada Savjeta mladih, kao i prostorne, tehničke i administrativne uvjete za nesmetano i učinkovito funkcioniranje savjeta mladih.

(2) Članovi Savjeta mladih imaju pravo na naknadu za svoj rad u iznosu do 27 eura mjesečno pod uvjetom da je član Savjeta sudjelovao na barem jednoj sjednici Savjeta održanoj u tom mjesecu.

(3) Član Savjeta mladih Grada Delnica koji je predstavnik Savjeta mladih Grada Delnica u Savjetu mladih PGŽ ima pravo na naknadu za svoj rad samo po jednoj osnovi i to onoj koja je u višem iznosu.

(4) Članovi Savjeta mladih imaju pravo na naknadu troškova prijevoza za dolazak na sjednice Savjeta mladih Grada Delnica, ako je mjesto njegovog stanovanja udaljeno od mjesta održavanja sjednice više od 5 km. Naknada troškova prijevoza u tom slučaju priznaje se za prisustvo na sjednici, na temelju priložene putne karte javnog prijevoza, ili u visini od 0,13 eura po prijeđenom kilometru od mjesta stanovanja člana do mjesta održavanja sjednice Savjeta, kada se koristi auto.

(5) Naknada za smještaj priznaje se na temelju priloženog računa za smještaj.

(6) Naknada troškova prijevoza, kao i naknada smještaja, priznaje se sukladno važećim aktima Grada Delnica kojima se to regulira uz prethodno odobrenje pročelnika nadležnog za proračun i financije.

(7) Stručne i administrativne poslove za potrebe Savjeta mladih obavlja nadležno upravno tijelo Grada Delnica.

**VII. SURADNJA SAVJETA MLADIH**

**Članak 16.**

U cilju unapređenja rada, Savjet mladih može surađivati međusobno i razvijati suradnju surađuje s organiziranim oblicima djelovanja mladih i neformalnim skupinama mladih u jedinicama lokalne, odnosno područne (regionalne) samouprave drugih zemalja, te međunarodnim organizacijama.

**Članak 17.**

Članovi Savjeta imenovani Odlukom o izboru članova i zamjenika članova Savjeta mladih Grada Delnica („Službene novine Primorsko-goranske županije “ 23/07, 29/07 i 22/14) nastavljaju s radom do isteka njihovih mandata na temelju Zakona o savjetu mladih i ove Odluke.

**Članak 18.**

Ova Odluka stupa na snagu osmog dana od dana objave u „Službenim novinama Grada Delnica“.

KLASA: 024-03/23-01/12

URBROJ: 2170-6-40-1-23-06

Delnice, 21. prosinca 2023. godine

Gradsko vijeće Grada Delnica

Predsjednica

Ivana Pečnik Kastner, v.r.